b'\n_START_ARTICLE_\n\xc5\xa0tefan Dr\xc5\xbeislav\n_START_SECTION_\n\xc5\xbdivljenje\n_START_PARAGRAPH_\n\xc5\xa0tefan Dr\xc5\xbeislav je bil sin hrva\xc5\xa1kega vladarja Kre\xc5\xa1imirja II. in njegove \xc5\xbeene Jelene.  V so\xc4\x8dasnih virih se pojavlja kot knez in v kasnej\xc5\xa1ih kot kralj. Rodili so se mu sinovi  Svetoslav Suronja, Gojislav in  Kre\xc5\xa1imir._NEWLINE_Vladavina \xc5\xa0tefana Dr\xc5\xbeislava je bila utemeljena predvsem na ozemlju stare Hrva\xc5\xa1ke. Vloga Hrvatov na ozemlju osrednje Bosne ni jasna, namesto o oblasti nad staro Slavonijo, lahko govorimo le o dolo\xc4\x8denih mad\xc5\xbearskih in hrva\xc5\xa1kih vplivih na to pokrajino. V prvih letih vladavine je bil \xc5\xa0tefan Dr\xc5\xbeislav pri\xc4\x8da bizantinskemu  uni\xc4\x8denju bolgarske dr\xc5\xbeave. Bizanc si je tedaj podredil tudi ozemlja, poseljena s Srbi. Kmalu zatem je sledil vzpon novega bolgarskega cesarstva pod carjem Samuelom. Samuel je s svojimi osvajanji mo\xc4\x8dno ogrozil hrva\xc5\xa1ke interese. Na drugi strani je bil zaradi obnovljenega bolgarskega cesarstva, katerega te\xc5\xbei\xc5\xa1\xc4\x8de je bilo v Makedoniji, ogro\xc5\xbeen tudi bizantinski cesar Bazilij II. V teh razmerah je bizantinski vladar sklenil zavezni\xc5\xa1tvo s hrva\xc5\xa1kim vladarjem in je \xc5\xa0tefanu Dr\xc5\xbeislavu podelil naziv eparha (namestnika) in patricija. Ti naslovi so bolj \xc4\x8dastne narave kot pa znamenja dejanske oblasti, ker pa ime \xc5\xa0tefan pomeni \xcb\x9doven\xc4\x8dani\xcb\x9d, je bil kronan z znamenji (\xc5\xbeal neopredeljivega) dostojanstva. To dostojanstvo verjetno \xc5\xa1e ni bilo klasi\xc4\x8dno s strani cerkve dodeljeno kraljevsko dostojanstvo, katerega sre\xc4\x8damo \xc5\xa1ele veliko kasneje pri kralju Zvonimirju. Vsekakor napis, ki morda pripada zgodnej\xc5\xa1emu obdobju vladavine, govori le o velikem knezu (magnus dux) in ne o kralju. Ohranil pa se je napis na sarkofagu Jelene, matere \xc5\xa0tefana Dr\xc5\xbeislava, kjer kot kralj ni omenjen le \xc5\xa0tefan Dr\xc5\xbeislav, ampak celo \xc5\xbee njegov o\xc4\x8de Mihael (Kre\xc5\xa1imir). Po drugi strani Toma\xc5\xbe Arhidiakon trdi, da so hrva\xc5\xa1ki vladarji naslov kralja nosili od \xc5\xa0tefana Dr\xc5\xbeislava naprej. _NEWLINE_V \xc4\x8dasu \xc5\xa0tefana Dr\xc5\xbeislava in njegovih naslednikov so Hrvati navezali tesnej\xc5\xa1e stike z Benetkami in s patriciji dalmatinskih mest. Ker so se z Bizancem leta 992 sporazumele tudi Benetke, ki so \xc5\xa1e istega leta uspele urediti tudi odnose z Nemci, je polo\xc5\xbeaj Hrva\xc5\xa1ke v devetdesetih letih 10. stoletja naglo slabel. Leta 996 so tako okrepljene Benetke Hrva\xc5\xa1ki prenehale pla\xc4\x8devati tribut za svobodno plovno, kar je povzro\xc4\x8dilo sovra\xc5\xbenosti. \xc5\xa0tefan Dr\xc5\xbeislav je kmalu zatem umrl, Hrva\xc5\xa1ko pa zapustil v zelo napeti politi\xc4\x8dni situaciji. \xc4\x8ceprav je \xc5\xbee za svojega \xc5\xbeivljenja za sovladarja postavil sina Svetoslava, je bila Hrva\xc5\xa1ka preve\xc4\x8d oslabela in je po njegovi smrti de\xc5\xbeela za\xc5\xa1la v dr\xc5\xbeavljansko vojno.'